## Odluka o uvjetima i kriterijima za davanje odobrenja za Obavljanje pojedinih vrsta bankovnih poslova

### NN 107/1993 (30.11.1993.), Odluka o uvjetima i kriterijima za davanje odobrenja za Obavljanje pojedinih vrsta bankovnih poslova

# NARODNA BANKA HRVATSKE

Na temelju članka 12. stavak 3. Zakona o bankama i štedionicama ("Narodne
novine" broj 94/93.) i

članka 67. stavak 1. točka 23. Zakona o Narodnoj banci Hrvatske ("Narodne
novine", broj 74/92, 26/93 i 79/93) Savjet Narodne banke Hrvatske
na svojoj sjednici održanoj 29. studenoga 1993. godine, donio je

## ODLUKU

### o uvjetima i kriterijima za davanje odobrenja za Obavljanje pojedinih vrsta bankovnih poslova

1. Ovom Odlukom Narodna banka Hrvatske određuje uvjete i kriterije za
obavljanje pojedinih vrsta bankovnih poslova.

2. Banke temeljem odobrenja za rad izdatog od Narodne banke Hrvatske
mogu obavljati bankovne poslove navedene u članku 3. stavak 1. točka 1.
- 6. Zakona o bankama i štedionicama ("Narodne novine" broj 94/93)
osim platnog prometa i kreditnih poslova s inozemstvom.

Štedionice temeljem odobrenja za rad mogu obavljati sve poslove navedene
u članku 48. Zakona o bankama i štedionicama ("Narodne novine"
broj 94/93) bez ograničenja.

3. Visina kapitala banke je kriterij prema kojem će Narodna banka Hrvatske
izdavati bankama odobrenje za obavljanje poslova platnog prometa i kreditnih
poslova s inozemstvom.

4. Narodna banka Hrvatske izdat će odobrenje za obavljanje poslova platnog
prometa i kreditnih poslova s inozemstvom u skladu sa Zakonom o osnovama
deviznog sustava, deviznog poslovanja i prometu zlata ("Narodne novine"
broj 91A/93) bankama čija visina osnivačkog kapitala prilikom osnivanja
iznosi najmanje dvostruki minimalni propisani iznos osnivačkog kapitala.

Odobrenje iz prethodnog stavka vrijedi za banku godinu dana od upisa
u sudski registar u kojem roku je dužna osigurati visinu jamstvenog kapitala
tako, da iznosi najmanje trostruki minimalni propisani iznos osnivačkog
kapitala.

5. Postojeće banke iz članka 57. Zakona o bankama i štedionicama koje
su odobrenje za obavljanje platnog prometa i kreditnih poslova s inozemstvom
stekle prije stupanja na snagu Zakona o bankama i štedionicama mogu nastaviti
obavljanje tih poslova pod uvjetom da osiguraju jamstveni kapital u slijedećim
rokovima i visini:

- do 30. lipnja 1994. godine jamstveni kapital u dvostrukom iznosu od
minimalno potrebnog kapitala za osnivanje banaka;

- do 31. prosinca 1994. godine jamstveni kapital u trostrukom iznosu
od minimalno potrebnog kapitala za osnivanje banaka.

Bankama koje osiguraju jamstveni kapital u visini i rokovima iz stavka
1. ove točke, Narodna banka Hrvatske će rješenjem izdati novo odobrenje
za obavljanje poslova platnog prometa i kreditnih poslova s inozemstvom.

Bankama koje ne osiguraju jamstveni kapital u visini i rokovima iz stavka
1. ove točke, Narodna banka Hrvatske će rješenjem oduzeti odobrenje za
obavljanje poslova platnog prometa i kreditnih poslova s inozemstvom.

Rješenje o izdavanju novog odobrenja iz stavka 2. ove točke i rješenje
o oduzimanju odobrenja iz stavka 3. ove točke. Narodna banka Hrvatske će
dostaviti banci i nadležnom registarskom sudu.

6. Pored visine temeljnog odnosno jamstvenog kapitala Narodna banka
Hrvatske će kao kriterij za izdavanje odobrenja za obavljanje poslova platnog
prometa i kreditnih poslova s inozmestvom uzimati u obzir i slijedeće kriterije:

- postojeću konkurenciju na tržištu financijskih usluga i potrebe gospodarstva
i pučanstva za financijskim uslugama i

- opseg poslova koje postojeća banka već obavlja.

7. U slučaju osnivanja banke, koja će biti specijalizirana za obavljanje
određenih bankovnih poslova, Narodna banka Hrvatske može izdati odobrenje
za rad takve banke i na osnovi kriterija koji odstupaju od odredbi točke
4. ove Odluke.

8. Podružnicama inozemnih banaka Narodna banka Hrvatske će izdati odobrenje
za rad bez ograničenja iz ove Odluke.

9. Ova Odluka stupa na snagu danom objave u "Narodnim novinama".

O. br. 191/93.

Zagreb, 29. studenoga 1993.

Predsjednik Savjeta Narodne banke Hrvetske

Guverner Narodne banke Hrvatske

**dr. Pero Jurković, v. r.**

Odluka, NN 107/1993-2053
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)